CELEX: E2017P0002
Language: da
Date: 2017-02-01 00:00:00
Title: Sag anlagt den 1. februar 2017 af EFTA-Tilsynsmyndigheden mod Island (Sag E-2/17)

6.4.2017   
            
            
               DA
            
            
               Den Europæiske Unions Tidende
            
            
               C 108/16
            
         Sag anlagt den 1. februar 2017 af EFTA-Tilsynsmyndigheden mod Island
   (Sag E-2/17)
   (2017/C 108/14)
   EFTA-Tilsynsmyndigheden, Rue Belliard 35, 1040 Bruxelles, Belgien, har ved Carsten Zatschler og Maria Moustakali, som befuldmægtigede, den 1. februar 2017 anlagt sag mod Island ved EFTA-Domstolen.
   EFTA-Tilsynsmyndigheden har nedlagt følgende påstande:
   
               1.
            
            
               Ved at opretholde i) en godkendelsesordning for import af rå æg og rå æggeprodukter som den, der er fastsat i § 10 i lov nr. 25/1993, og i § 3, litra e), og § 4 i bekendtgørelse (IS) nr. 448/2012, ii) en godkendelsesordning for import af upasteuriseret mælk og mejeriprodukter, der er fremstillet af upasteuriseret mælk, og yderligere krav, som dem, der er fastsat i § 10 i lov nr. 25/1993 og i § 3, litra f), og § 4 og 5 i bekendtgørelse nr. 448/2012 (IS), og et forbud mod markedsføring af importerede mejeriprodukter fremstillet af upasteuriseret mælk, som fastsat i § 7a i bekendtgørelse (IS) nr. 104/2010, og iii) en administrativ praksis, hvorved importørerne forpligtes til at afgive en erklæring og opnå godkendelse til import af behandlede æg og mejeriprodukter som den, der er gældende som led i anvendelsen af bekendtgørelse (IS) nr. 448/2012, har Island tilsidesat sine forpligtelser i henhold til den i punkt 1.1.1 i kapitel I i bilag I til EØS-aftalen omhandlede retsakt, dvs. Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked, som ændret, og som tilpasset EØS-aftalen ved protokol 1 hertil og de sektorspecifikke tilpasninger i bilag I hertil, navnlig direktivets artikel 5.
            
         
               2.
            
            
               Island tilpligtes at betale sagens omkostninger.
            
         
      Retlige og faktiske omstændigheder samt søgsmålsgrunde:
   
   
               —
            
            
               EFTA-Tilsynsmyndigheden har gjort gældende, at Island har tilsidesat sine forpligtelser i henhold til direktiv 89/662/EØF ved i) at opretholde en godkendelsesordning for import af rå æg og rå æggeprodukter, ii) at opretholde en en godkendelsesordning for import af upasteuriseret mælk og mejeriprodukter, der er fremstillet af upasteuriseret mælk, og yderligere krav, samt et forbud mod markedsføring af importerede mejeriprodukter fremstillet af upasteuriseret mælk, og iii) at opretholde en administrativ praksis, hvorved importørerne forpligtes til at afgive en erklæring og opnå godkendelse til import af behandlede æg og mejeriprodukter.
            
         
               —
            
            
               EFTA-Tilsynsmyndigheden har endvidere gjort gældende, at reglerne om samhandelen inden for EØS af animalske produkter og veterinærkontrol er harmoniseret på EØS-plan. Rådets direktiv 89/662/EØF regulerer veterinærkontrollen i samhandelen inden for EØS af animalske produkter. Hovedformålet er at fjerne veterinærkontrollen ved EU's indre grænser og styrke kontrollen på oprindelsesstedet. De kompetente myndigheder i EFTA-bestemmelsesstaten kan — i form af en ikke-diskriminerende stikprøvekontrol — kun kontrollere, at den relevante EØS-lovgivning er overholdt.
            
         
               —
            
            
               EFTA-Tilsynsmyndigheden har endelig gjort gældende, at Island ved at opretholde de nuværende foranstaltninger har pålagt importørerne yderligere krav, der ikke er tilladt inden for rammerne af den harmoniserede veterinærkontrol.
            
         
               —
            
            
               Ifølge EFTA-Tilsynsmyndigheden har EFTA-Domstolen allerede i dommen i sag E-17/15, Ferskar kjötvörur ehf. mod den islandske stat, der vedrørte restriktioner for import af råt kød i Island, fastslået, at sådanne krav er uforenelige med EØS-retten. Det er lignende restriktioner for æg- og mælkeprodukter, der er fastsat i den i denne sag omhandlede islandske lovgivning.